RÅDETS AFGØRELSE 2012/166/FUSP

af 23. marts 2012

til støtte for Organisationen for Forbud mod Kemiske Våbens (OPCW's) aktiviteter inden for rammerne af gennemførelsen af EU's strategi mod spredning af masseødelæggelsesvåben

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 26, stk. 2, og

ud fra følgende betragtninger:

EU's strategi understreger den centrale rolle, som konventionen om kemiske våben (i det følgende »CWC«) og OPCW spiller i bestræbelserne på at opnå en verden uden kemiske våben. Unionen har i forbindelse med EU's strategi forpligtet sig til at arbejde for universel tiltrædelse af de vigtigste traktater og aftaler om nedrustning og ikke-spredning, herunder CWC. EU's strategis målsætninger supplerer OPCW's målsætninger i forbindelse med denne organisations ansvar for gennemførelsen af CWC.

Det er nødvendigt at videreføre denne intensive og målrettede bistand fra Unionen til OPCW som led i den aktive gennemførelse af kapitel III i EU's strategi. Der er behov for yderligere aktiviteter til fremme af en fuld gennemførelse af CWC samt aktiviteter, der skal øge beredskabet for de stater, der deltager i konventionen (i det følgende »deltagende stater«), med hensyn til at forhindre og reagere på angreb, der indebærer brug af toksiske kemikalier, internationalt samarbejde på området kemiske aktiviteter og OPCW's evne til at tilpasse sig udviklingen inden for videnskab og teknologi. Foranstaltningerne vedrørende universel tilslutning til CWC bør fortsætte og tilpasses til og målrettes mod det stadig mindre antal stater, der ikke deltager i konventionen

VEDTAGET DENNE AFGØRELSE:

Artikel 1

1. Med det formål at sikre en umiddelbar og praktisk anvendelse af nogle af elementerne i EU's strategi støtter Unionen OPCW's aktiviteter med henblik på følgende:

at øge de deltagende staters kapacitet til at opfylde deres forpligtelser i henhold til CWC

at øge de deltagende staters beredskab med hensyn til at forhindre og reagere på angreb, der indebærer brug af toksiske kemikalier

at støtte OPCW's evne til at tilpasse sig udviklingen inden for videnskab og teknologi

at fremme universaliteten ved at tilskynde ikke-deltagende stater til at tiltræde CWC.

2. I den forbindelse er de projektaktiviteter i OPCW, som EU støtter, og som overholder foranstaltningerne i EU's strategi, følgende:

Outreachaktiviteter over for stater, der ikke deltager i CWC

Outreachaktiviteter over for industrien — workshop om CWC og sikkerhed i forbindelse med kemiske processer

Samfinansiering af en international workshop for videnskab og teknologi mellem OPCW og Den Internationale Union for Ren og Anvendt Kemi (IUPAC)

Outreachaktiviteter over for industrien — workshop om CWC og sikkerhed i forbindelse med kemiske processer

Artikel 2

1. Unionens højtstående repræsentant for udenrigsanliggender og sikkerhedspolitik (HR) er ansvarlig for gennemførelsen af denne afgørelse.

2. Den tekniske gennemførelse af de i artikel 1, stk. 2, omhandlede projekter varetages af OPCW's tekniske sekretariat (i det følgende »det tekniske sekretariat«). Det udfører denne opgave under HR's ansvar og tilsyn. HR indgår med henblik herpå de nødvendige arrangementer med det tekniske sekretariat.

Artikel 3

1. Det finansielle referencegrundlag for gennemførelsen af de i artikel 1, stk. 2, omhandlede projekter er på 2 140 000 EUR.

2. De udgifter, der finansieres over beløbet i stk. 1, forvaltes i overensstemmelse med de fællesskabsprocedurer og -regler, der gælder for Unionens almindelige budget.

3. Kommissionen overvåger, at de i stk. 1 omhandlede udgifter forvaltes korrekt. Med henblik herpå indgår den en finansieringsaftale med det tekniske sekretariat. Det skal fremgå af aftalen, at det tekniske sekretariat sørger for, at Unionens bidrag til projektet bliver synligt i en grad, der svarer til dets størrelse.

4. Kommissionen bestræber sig på at indgå den finansieringsaftale, der er omhandlet i stk. 3, snarest muligt efter den 23. marts 2012. Den underretter Rådet om eventuelle vanskeligheder i forbindelse med denne proces og om datoen for indgåelsen af aftalen.

Artikel 4

HR aflægger rapport til Rådet om gennemførelsen af denne afgørelse på grundlag af regelmæssige rapporter fra det tekniske sekretariat. HR-rapporterne skal danne udgangspunkt for Rådets evaluering. Kommissionen oplyser om de finansielle aspekter af de i artikel 1, stk. 2, omhandlede projekter.

Artikel 5

1. Denne afgørelse træder i kraft på dagen for vedtagelsen.

2. Denne afgørelse udløber 24 måneder efter indgåelsen af finansieringsaftalen i artikel 3, stk. 3. Den udløber dog seks måneder efter ikrafttrædelsen, hvis denne finansieringsaftale ikke er indgået inden da.

(1) EUT L 349 af 25.11.2004, s. 63.

(2) EUT L 331 af 17.12.2005, s. 34.

(3) EUT L 85 af 27.3.2007, s. 10.

(4) EUT L 197 af 29.7.2009, s. 96.

BILAG

Unionens støtte til OPCW's aktiviteter inden for rammerne af gennemførelsen af EU's strategi mod spredning af masseødelæggelsesvåben

Projekt I: National gennemførelse, kontrol og universalitet

Mål:

At øge de deltagende staters kapacitet til at opfylde deres forpligtelser i henhold til CWC og tilskynde de stater, der ikke deltager i CWC, til bedre at forstå fordelene ved at tiltræde CWC og engagere sig mere i OPCW's aktiviteter.

Formål:

— Formål 1 — De deltagende stater skal gøre fremskridt i retning af at: — opfylde de nationale gennemførelseskrav i henhold til artikel VII i CWC — overholde deres krav vedrørende erklæringer og inspektionserklæringer i henhold til artikel VI i CWC — effektivisere deres nationale myndigheder — fremme den grundlæggende uddannelse for nationale myndigheder — være forberedt på at foretage efterforskninger af påstået brug i henhold til artikel IX og X i CWC.

— Formål 2 — De stater, der ikke deltager i CWC, skal involveres mere i OPCW's aktiviteter, og deres forståelse af CWC og dens fordele skal forbedres.

Resultater:

— Resultat 1 — De nationale myndigheder har forbedret deres kapacitet til at udarbejde national gennemførelseslovgivning og er i stand til at foreslå lovgivning med henblik på vedtagelse. — Toldembedsmænd har forbedret deres kapacitet til at identificere kemikalier, der er relevante for CWC, og til at forelægge præcise oplysninger om overførsler af listede kemikalier for de nationale myndigheder. — De nationale myndigheder har forbedret deres kapacitet til at kommunikere med og tilvejebringe dokumentation og erklæringer til OPCW. — De nationale myndigheders personale har forbedret deres kapacitet til at forstå og gennemføre de grundlæggende principper i CWC og til at udnytte mulighederne for tilstedeværelseskurser mere omkostningseffektivt. — De deltagende stater har et bedre kendskab til efterforskninger af påstået brug og anfægtelsesinspektioner som grundlæggende redskaber, som de har til rådighed med henblik på at yde bistand og/eller afklare en eventuel manglende overholdelse af CWC. — De deltagende stater modtager forsikringer om, at det tekniske sekretariat er parat til at foretage efterforskninger af påstået brug og anfægtelsesinspektioner.

— Resultat 2 — De stater, der ikke deltager i CWC, er mere involveret i OPCW's aktiviteter og har opnået en bedre forståelse af fordelene ved at tiltræde CWC.

Aktiviteter:

Bilaterale tekniske bistandsbesøg: Støtten til de deltagende stater vil blive ydet i form af individuelt udformede tekniske bistandsbesøg med henblik på at yde målrettet bistand til opfyldelse af kravene til de anmodninger, der fremsættes af de deltagende stater. Denne støtte vil omfatte sensibilisering og outreachbestræbelser gennem nationale bevidstgørelsesworkshopper, særlige uddannelseskurser, bistand til udarbejdelse af national gennemførelseslovgivning og hermed forbundne foranstaltninger samt industrirelaterede emner i henhold til artikel VI i CWC. Afhængig af deres formål vil disse besøg indebære et koordineret samarbejde, der om nødvendigt involverer det tekniske sekretariats kontor for støtte til gennemførelse (Implementation Support Branch), kontoret for juridisk rådgivning, kontoret for erklæringer (Declarations Branch) og kontoret for industriverifikation (Industry Verification Branch).

Uddannelse af toldembedsmænd i de tekniske aspekter af CWC's overførselsordning: Der er ydet støtte til toldembedsmænd under fælles aktion 2005/913/FUSP, fælles aktion 2007/185/FUSP og afgørelse 2009/569/FUSP. På grundlag af den indhøstede erfaring vil der gennem uddannelseskurser blive gennemført outreachaktiviteter over for toldembedsmænd med henblik på at forbedre indsamlingen og videregivelsen af oplysninger om import og eksport af listede kemikalier til de nationale myndigheder. De regionale og underregionale uddannelseskurser, der afholdes, vil omfatte praktiske demonstrationer og øvelser. Der vil blive afholdt et regionalt kursus i Latinamerika/Caribien, og et subregionalt kursus i Asien. Kurserne bliver tilrettelagt af det tekniske sekretariats kontor for støtte til gennemførelse med teknisk bistand fra kontoret for erklæringer.

Tilskud til nationale myndigheder: De nationale myndigheder i deltagende udviklingslande er ofte ikke i stand til fuldt ud at gennemføre forpligtelserne i henhold til CWC på grund af manglende grundlæggende udstyr (desktopcomputere, printere, software, kopimaskiner osv.). Ved at udstyre de nationale myndigheder med grundlæggende kontorudstyr har de mulighed for at opnå større effektivitet og professionalisme i deres bestræbelser for at gennemføre CWC. Et sådant udstyr kan også motivere de nationale myndigheder til at gøre en større indsats for at gennemføre CWC, navnlig hvis dette udstyr stilles til rådighed på betingelse af, at visse fastlagte mål overholdes. Sådanne mål skal fastlægges i de enkelte tilfælde og i samråd med de berørte deltagende stater.

E-læringsværktøjer til nationale myndigheder/tilknyttede interessenter: For at maksimere mulighederne for tilstedeværelseskurser vil de grundlæggende og generiske elementer i OPCW's uddannelse af nationale myndigheder blive stillet til rådighed for deltagende stater i elektronisk format og oversat til alle de officielle sprog i OPCW (arabisk, kinesisk, engelsk, fransk, spansk og russisk). Der vil ligeledes blive udviklet fem e-læringsmoduler på grundlag af eksisterende materiale i det tekniske sekretariat med brug af en kommerciel leverandør. De nuværende præsentationer, der skal omdannes til e-læringsværktøjer, er følgende: — En oversigt over OPCW — En introduktion til OPCW — CWC artikel for artikel — CWC — liste 1, 2 og 3 — En effektiv national myndighed

Outreachaktiviteter over for stater, der ikke deltager i CWC: Repræsentanter for stater, der ikke deltager i CWC, der kan påvirke nationale aktioner vedrørende tiltrædelse/ratifikation, og de, der er direkte involveret i spørgsmål af relevans for CWC, vil få støtte til at deltage i forskellige programmer, der er tilrettelagt af afdelingen for internationalt samarbejde og international bistand (ICA). Disse programmer vil omfatte regionale workshopper for de deltagende staters nationale myndigheder og regionale workshopper for toldmyndigheder. Medarbejdere fra afdelingen for eksterne forbindelser under det tekniske sekretariat vil også få støtte til at deltage i disse møder med henblik på at tage de nødvendige kontakter og indgå i et samspil med de støttede deltagere fra stater, der ikke deltager i CWC. Derudover overvejes der om nødvendigt skræddersyede besøg og arrangementer med deltagelse af stater, der ikke deltager i CWC, inden for rammerne af denne ordning for støtte til stater, der ikke deltager i CWC.

Efterforskning af øvelser i påstået brug: Siden ikrafttrædelsen af CWC har det tekniske sekretariat, ofte i samarbejde med deltagende stater, gennemført en række øvelser i henhold til artikel IX og X i CWC, herunder både efterforskninger af påstået brug og anfægtelsesinspektioner. Uanset at mange af de erfaringer, der er gjort med øvelserne vedrørende anfægtelsesinspektioner, kan anvendes i efterforskninger af påstået brug og omvendt, er der aldrig blevet foretaget en omfattende gennemgang heraf. I en sådan omfattende gennemgang vil hidtil indhøstede erfaringer og evalueringsrapporter fra øvelser vedrørende efterforskninger af påstået brug og anfægtelsesinspektioner (både skrivebordsøvelser og praktiske øvelser) blive analyseret, og der vil blive afholdt en workshop, således at eksperter involveret i sådanne øvelser kan udveksle bedste praksis og formidle oplysningerne videre til fremtidige øvelser, særlig med hensyn til efterforskninger af påstået brug.

Projekt II: Internationalt samarbejde

Mål:

— At øge den økonomiske og teknologiske udvikling gennem internationalt samarbejde på det kemiske område for aktiviteter, hvis formål ikke er forbudt efter CWC.

— At fremme OPCW's mission og CWC's mål gennem en styrket deltagelse af deltagende stater i internationale samarbejdsinitiativer vedrørende udnyttelse af kemi til fredelige formål.

Formål:

— Formål 1 — At forbedre de offentligt finansierede laboratoriers kapacitet i de deltagende stater med udviklingsøkonomier eller overgangsøkonomier til at gennemføre CWC på området udnyttelse af kemi til fredelige formål.

— Formål 2 — At bistå de deltagende stater med udviklingsøkonomier eller overgangsøkonomier med at forbedre den kemiske sikkerhedsstyring i små og mellemstore virksomheder i den kemiske industri.

Resultater:

— Resultat 1 — Øget teknisk kompetence i offentligt finansierede laboratorier i deltagende stater med udviklingsøkonomier eller overgangsøkonomier med hensyn til at analysere kemikalier, der er knyttet til den nationale gennemførelse af CWC, og inden for fredelig anvendelse af kemi ved hjælp af moderne analysemetoder, navnlig gaskromatografi (GC) og gaskromatografi/massespektrometri (GC-MS).

— Resultat 2 — Forbedret kompetence og forståelse blandt personalet i små og mellemstore virksomheder, repræsentanter for industrisammenslutninger og de nationale myndigheder eller statslige institutioner i de deltagende stater, der har udviklingsøkonomier eller overgangsøkonomier, med hensyn til praksis for processikkerhedsstyring.

Aktiviteter:

Kursus i udvikling af analytiske færdigheder: Kurset forløber over to uger, hvor deltagerne vil få teoretisk uddannelse og praktisk erfaring i GC og GC-MS. Emnerne omfatter: hardware, systemvalidering og optimering, problemløsning, forberedelsen af miljøprøver og GC/GC-MS-analyser af sådanne prøver af kemikalier, der er knyttet til CWC. Deltagerne vil få intensiv praktisk uddannelse i forberedelsen af forskellige prøvematricer, der skal analyseres af GC med elementudvælgelsesdetektorer og af GC-MS i elektronsammenstøds- og kemiioniseringsmodus. Endelig vil deltagerne blive indført i en række udvindings-, rensnings- og udledningsprocedurer. Kurset vil blive gennemført med støtte fra VERIFIN, som er en anset institution udvalgt ved en gennemsigtig udbudsproces, og som OPCW har indgået en femårig aftale med.

Outreachaktiviteter over for industrien — workshop om CWC og sikkerhed i forbindelse med kemiske processer: Denne workshop forløber over to en halv dag. Den omfatter bl.a. sikkerhedsspørgsmål i den kemiske industri, strategier til kemikalieforvaltning, sikkerhedsstyring af kemiske processer, bedste industrielle praksis og en introduktion til Responsible Care®. Der vil i begyndelsen af workshoppen også blive udarbejdet en oversigt over CWC og internationale samarbejdsprogrammer. Et regionalt seminar bliver afholdt i Latinamerika og Caribien, om nødvendigt med oversættelse til spansk.

Projekt III: Besøg af repræsentanter fra OPCW's eksekutivråd og observatører på anlæg til tilintetgørelse af kemiske våben

Mål:

At fremme og sikre fjernelsen af lagre af kemiske våben og anlæg til fremstilling af kemiske våben, der er underlagt de verifikationsforanstaltninger, der er fastsat i CWC.

Formål:

— Formål 1 — De deltagende stater skal kunne overvåge de fremskridt, der gøres med at opnå fuldstændig tilintetgørelse af lagre af kemiske våben, og skal kunne indkredse og løse problemer med henblik på at opnå tilintetgørelse på et tidligt stadium.

— Formål 2 — De deltagende stater skal have større tillid til, at der tages håndgribelige og konkrete skridt til, at våbenbesidderne fuldstændig tilintetgør deres lagre af kemiske våben.

Resultater:

— Resultat 1 — De deltagende stater har fået større forståelse af problemerne og de tekniske vanskeligheder i forbindelse med tilintetgørelsen af kemiske våben.

— Resultat 2 — De deltagende stater har fået større tillid til, at der tages håndgribelige og konkrete skridt til fuldstændig tilintetgørelse af lagre af kemiske våben.

Aktivitet:

Besøg på anlæg til tilintetgørelse af kemiske våben: Der er hidtil gennemført fem besøg — tre i USA på de anlæg til tilintetgørelse af kemiske våben, der ligger i Anniston, Alabama (oktober 2007), Pueblo, Colorado, og Umatilla, Oregon (maj/juni 2009), samt Tooele og Pueblo (februar/marts 2011) og to besøg i Den Russiske Føderation på Shchuchyeanlægget i Kurgansk-regionen (september 2008) og Pochepanlægget i Bryanskaya-regionen (september 2010). De besøg, der hidtil er gennemført, har vist sig at være værdifulde som middel til at tage spørgsmål eller betænkeligheder op vedrørende en besiddende deltagende stats program for opfyldelse af sine forpligtelser til at tilintetgøre sine kemiske våben inden for den godkendte forlængede frist. Overholdes de forlængede destruktionsfrister ikke, forventes det, at de berørte deltagende stater efter en ny beslutning i konferencen af deltagende stater fortsat vil være vært for sådanne besøg på de anlæg til tilintetgørelse af kemiske våben, der allerede er i drift, og på anlæg, der nu er under opførelse, indtil destruktionen er blevet gennemført.

Projekt IV: Videnskab og teknologi

Mål:

At sætte OPCW's generaldirektør i stand til at yde rådgivning og fremsætte henstillinger til konferencen af deltagende stater, OPCW's eksekutivråd eller de deltagende stater på videnskabelige og teknologiske områder, der er relevante for CWC.

Formål:

— Formålet med møderne i det videnskabelige rådgivende organs midlertidige arbejdsgrupper: At sætte generaldirektøren i stand til at yde særlig rådgivning til OPCW's politikforberedende organer og til de deltagende stater på videnskabelige og teknologiske områder, der er relevante for CWC.

— Formålet med den internationale workshop for videnskab og teknologi mellem OPCW og IUPAC: At bistå det videnskabelige rådgivende organ med at forberede udarbejdelsen af dets rapport til den tredje gennemgangskonference.

Resultater:

— Resultat 1 — Rådgivning og anbefalinger på videnskabelige og teknologiske områder, der er relevante for CWC, fremsat af det videnskabelige rådgivende organ og modtaget af de deltagende stater.

— Resultat 2 — Ajourførte og bedre informerede deltagende stater på videnskabelige og teknologiske områder, der er relevante for CWC.

— Resultat 3 — De deltagende stater bistås i vurderingen af de potentielle følger af videnskabelige og teknologiske fremskridt for gennemførelsen af CWC.

Aktiviteter:

Møder i det videnskabelige rådgivende organs arbejdsgrupper: Der bliver i 2012-2013 afholdt to møder i den midlertidige arbejdsgruppe om konvergens mellem kemi og biologi og to møder i en midlertidig arbejdsgruppe om uddannelse og outreachaktiviteter. Formålet med den midlertidige arbejdsgruppe om konvergens mellem kemi og biologi er at udforske konvergensen mellem kemi og biologi yderligere og de potentielle konsekvenser heraf for CWC, sådan som det videnskabelige rådgivende organ anbefalede på sin sekstende samling. Den midlertidige arbejdsgruppe skal vurdere disse konsekvenser og fremsætte henstillinger til det videnskabelige rådgivende organ. Det videnskabelige rådgivende organ vil anvende vurderingen og henstillingerne fra den midlertidige arbejdsgruppe i sin rapport til den tredje gennemgangskonference. Formålet med møderne i den midlertidige arbejdsgruppe om uddannelse og outreachaktiviteter, som skal nedsættes, er at bestræbe sig på at tage kontakt til det videnskabelige samfund og udvikle og styrke forbindelserne mellem OPCW og det videnskabelige samfund.

Samfinansiering af en international workshop for videnskab og teknologi mellem OPCW og IUPAC: Formålet med workshoppen er at gennemgå tendenser og fremskridt inden for kemi, kemoteknik, biovidenskaber og relaterede discipliner med henblik på at vurdere, hvordan de påvirker gennemførelsen af CWC. Rapporten, der skal udarbejdes på workshoppen, skal anvendes til udarbejdelsen af det videnskabelige rådgivende organs egen rapport, som skal indeholde en vurdering af konsekvenserne af udviklingen inden for videnskab og teknologi for anvendelsen af CWC. Denne rapport skal fremlægges som et bidrag fra generaldirektøren på den tredje gennemgangskonference af CWC, der skal afholdes i 2013. Den internationale workshop for videnskab og teknologi mellem OPCW og IUPAC vil udgøre et værdifuldt bidrag til udarbejdelsen af det videnskabelige rådgivende organs rapport med henblik på den tredje gennemgangskonference.

Projekt V: De deltagende staters beredskab med hensyn til at forhindre og reagere på angreb, der indebærer brug af kemikalier

Mål:

At bidrage til udviklingen af de deltagende staters kapacitet inden for forebyggelse af, beredskab i forbindelse med og reaktion på et terrorangreb med kemiske våben og forbedre deres reaktion på anmodninger om bistand i tilfælde af brug af eller trusler om brug af kemikalier.

Formål:

— Formålene med regionale workshopper: — Formål 1 — Øge de deltagende staters bevidsthed om betydningen af rettidigt at fremsende fuldstændige erklæringer om nationale programmer i tilknytning til beskyttelsesformål. — Formål 2 — Øge de deltagende staters bidrag til OPCW's beredskab, så organisationen bliver bedre i stand til at reagere på en anmodning om bistand. — Formål 3 — Tilskynde de deltagende stater i regionerne eller subregionerne til at fremme oprettelsen af regionale netværk til forbedring af deres koordinerede reaktion på en nødsituation, der involverer brug af kemiske våben.

— Formålene med skrivebordsøvelser og øvelsesmodul: — Formål 1 — Afprøve og evaluere den nationale forebyggelse af, beredskab i forbindelse med og reaktion på et terrorangreb med kemiske våben og øge bevidstheden om de yderligere foranstaltninger, der skal træffes for at øge beredskabsniveauet. — Formål 2 — Afprøve og evaluere det internationale samfunds samordning i forbindelse med forebyggelse af og reaktion på et terrorangreb med kemiske våben. Identificere mulige mangler i den støtte, som OPCW og andre internationale organisationer yder de deltagende stater med hensyn til deres beredskab i forbindelse med terrorangreb med kemiske våben.

— Formålene med OPCW som en platform til fremme af sikkerheden på kemiske anlæg: — Formål 1 — Hjælpe de deltagende staters regeringer og brancheforeninger i den kemiske industri med at øge bevidstheden om kemisk sikkerhed og forbedre denne med vedtagelsen af bedste praksis. — Formål 2 — Øge den kemiske sikkerhed i de deltagende stater, der er involveret i processen, ved at fremme samarbejdet mellem alle interessenter, herunder de nationale myndigheder, den kemiske industri, brancheforeninger i den kemiske industri, det videnskabelige samfund og ngo’er. — Formål 3 — Holde de deltagende stater fuldt ud orienterede om den seneste udvikling inden for bedste praksis for kemisk sikkerhed.

Resultater:

— Resultater af de regionale workshopper: — Resultat 1 — De deltagende stater er blevet bevidst om betydningen af rettidigt at fremsende fuldstændige erklæringer om nationale programmer i tilknytning til beskyttelsesformål. — Resultat 2 — De deltagende stater er nu bedre i stand til at fremsætte tilbud om bistand til OPCW som svar på en anmodning om bistand. — Resultat 3 — Øget bevidsthed i de deltagende stater med udviklingsøkonomier eller overgangsøkonomier om nødvendigheden af at fremme samarbejdet i forbindelse med nødsituationer, der involverer kemiske våben, i tilfælde af et angreb.

— Resultater af skrivebordsøvelser og øvelsesmoduler: — Resultat 1 — Udvikling af et modul til forberedelse og gennemførelse af skrivebordsøvelser, som er fleksibelt og kan tilpasses forholdene i de forskellige deltagende stater. — Resultat 2 — Den deltagende stat, der var vært for skrivebordsøvelsen, kunne konstatere et øget beredskab i forbindelse med forebyggelse af og reaktion på terrorangreb med kemiske våben. — Resultat 3 — De andre deltagende stater, der deltog i skrivebordsøvelsen, kunne konstatere et forbedret beredskab i forbindelse med forebyggelse af og reaktion på terrorangreb med kemiske våben. — Resultat 4 — Øget forståelse i de deltagende organisationer for de områder, hvor bedre samordning kan reducere mangler, og hvor nye aktiviteter kan iværksættes.

— Resultater af OPCW som en platform til fremme af sikkerheden på kemiske anlæg: — Resultat 1 — Modtagerne er blevet mere bevidste om krav og bedste praksis inden for kemisk sikkerhed. — Resultat 2 — Formidling af bedste praksis inden for kemisk sikkerhed blandt de deltagende stater, deres industrisammenslutninger og andre interessenter. — Resultat 3 — Konceptdokument om den mulige opfølgning af foranstaltninger, der involverer nationale myndigheder, videnskabsfolk, laboratorieadministratorer og den kemiske industri vedrørende bedste praksis inden for kemisk sikkerhed på grundlag af uddannelsesmateriale. — Resultat 4 — Publikationer om kemisk sikkerhed til de nationale myndigheder og den kemiske industri eller laboratorieadministratorer samt om bedste praksis inden for kemisk sikkerhed.

Aktiviteter:

Regionale workshopper — artikel X i CWC og spørgsmål vedrørende regionalt samarbejde på området bistand og beredskab: De regionale workshopper skal fremme drøftelsen og analysen af flere bistands- og beskyttelsesrelaterede spørgsmål med særlig fokus på områder som de deltagende staters rettigheder og pligter i henhold til artikel X i CWC, fremsendelse af erklæringer om beskyttelsesprogrammer, betydningen af de deltagende staters tilbud om bistand, analyse af svagheder og vanskeligheder i CWC's artikel X og en oversigt over bistands- og beskyttelsesaktiviteter i regionen. De deltagende stater vil holde foredrag for at videreformidle de indhøstede erfaringer. Der vil på kort sigt blive afholdt to workshopper i Asien og Latinamerika/Caribien af afdelingen for bistand og beskyttelse.

Skrivebordsøvelser og øvelsesmodul: Denne aktivitet sigter mod at udbygge de deltagende staters kapacitet inden for forebyggelse af, beredskab i forbindelse med og reaktion på et terrorangreb med kemiske våben. Et angreb på et kemisk anlæg, en kemisk installation eller en kemisk transport med frigørelse af toksiske kemikalier vil være grundscenariet i øvelserne. De særlige omstændigheder ved det scenario, der skal anvendes under skrivebordsøvelsen, vil blive tilpasset forholdene i og behovene for den deltagende stat, der er vært for skrivebordsøvelsen. Dette vil omfatte en opgørelse over nationale ansvarsområder og en gennemgang af eksisterende procedurer samt en øvelse bestående af en fysisk og beskrivende gennemgang af den valgte øvelsesfacilitet/øvelsesinstallation på nationalt plan forud for gennemførelsen af skrivebordsøvelsen med regional og international deltagelse. Øvelsen vil undersøge beslutningstagningen på tværs af offentlige myndigheder, udveksling af oplysninger og ydelse af bistand mellem de relevante nationale og internationale organisationer. Der vil blive gennemført to skrivebordsøvelser i to forskellige regioner. Der vil også blive udviklet et detaljeret modul for udarbejdelse og gennemførelse af skrivebordsøvelser om angreb med toksiske kemikalier med deltagelse af nationale, regionale og internationale enheder. Aktiviteten vil blive tilrettelagt og koordineret af kontoret for særlige projekter.

OPCW som en platform til fremme af sikkerheden på kemiske anlæg: I første fase af aktiviteten vil der blive udarbejdet en analyse af OPCW's mulige roller og funktioner samt dens synergier med de berørte parter inden for kemisk sikkerhed. Der vil blive afholdt et arrangement med mulighed for at drøfte og formidle bedste praksis inden for kemisk sikkerhed. Arrangementet skal fremme drøftelsen og analysen af praktiske spørgsmål og erfaringer i forbindelse med forbedring af sikkerheden på kemiske anlæg. Andre internationale partneres erfaring med at fremme kemisk sikkerhed og mere generelt med at hjælpe stater med at forbedre deres kapacitet for så vidt angår forebyggelse af og beredskab med hensyn til trusler i forbindelse med masseødelæggelsesvåben og dertil knyttede materialer vil blive stillet til rådighed for deltagerne. Arrangementet vil også identificere muligheder for og krav til opfølgningsforanstaltninger, der kan fremme processen med henblik på øget kemisk sikkerhed, og muligheder for og krav til udvikling af OPCW som en platform for udveksling om dette spørgsmål. Et resultat af projektet vil være en række praktiske forslag til, hvordan OPCW yderligere kan udvikles som en platform for samarbejde og koordinering inden for kemisk sikkerhed. Aktiviteten vil blive tilrettelagt og koordineret af kontoret for særlige projekter.

Projekt VI: Program vedrørende Afrika

Mål:

At øge de deltagende afrikanske staters kapacitet til at opfylde deres forpligtelser i henhold til CWC.

Formål:

Formål 1 — De deltagende afrikanske stater skal gøre fremskridt i retning af at: — opfylde de nationale gennemførelseskrav i henhold til artikel VII i CWC — overholde deres krav vedrørende erklæringer og inspektionserklæringer i henhold til artikel VI i CWC

Formål 2 — at forbedre de offentligt finansierede laboratoriers kapacitet i de deltagende afrikanske stater med udviklingsøkonomier eller overgangsøkonomier til at gennemføre CWC på området udnyttelse af kemi til fredelige formål — at forbedre den kemiske sikkerhedsstyring i små og mellemstore virksomheder i den kemiske industri i de deltagende afrikanske stater med udviklingsøkonomier eller overgangsøkonomier

Formål 3 — at øge de deltagende afrikanske staters bevidsthed om betydningen af rettidigt at fremsende fuldstændige erklæringer om nationale programmer i tilknytning til beskyttelsesformål — at øge de deltagende afrikanske staters bidrag til OPCW's beredskab, så organisationen bliver bedre i stand til at reagere på anmodninger om bistand — at tilskynde de deltagende afrikanske stater til at fremme oprettelsen af regionale netværk i de afrikanske regioner eller subregioner til forbedring af deres koordinerede reaktion på en nødsituation, der involverer brug af kemiske våben — at tilskynde de deltagende afrikanske stater til at etablere koordinering og samarbejde mellem subregionerne i forbindelse med reaktionen på en kemisk nødsituation.

Resultater:

— Resultat 1 De nationale myndigheder i de deltagende afrikanske stater har forbedret deres kapacitet til at udarbejde national gennemførelseslovgivning og er i stand til at foreslå lovgivning med henblik på vedtagelse. — Toldembedsmænd i de deltagende afrikanske stater har forbedret deres kapacitet til at identificere kemikalier, der er relevante for CWC, og til at forelægge præcise oplysninger om overførsler af listede kemikalier for de nationale myndigheder.

— Resultat 2 — Offentligt finansierede laboratorier i de deltagende afrikanske stater har øget deres tekniske kompetence til at analysere kemikalier, der er knyttet til den nationale gennemførelse af CWC, og inden for fredelig anvendelse af kemi ved hjælp af moderne analysemetoder, navnlig GC og GC-MS. — Personalet i små og mellemstore virksomheder, repræsentanter for industrisammenslutninger og de nationale myndigheder/statslige institutioner i de deltagende afrikanske stater har forbedret deres kompetence og forståelse med hensyn til praksis for processikkerhedsstyring.

— Resultat 3 — De deltagende afrikanske stater er blevet bevidst om betydningen af rettidigt at fremsende fuldstændige erklæringer om nationale programmer i tilknytning til beskyttelsesformål. — De deltagende afrikanske stater er nu bedre i stand til at fremsætte tilbud om bistand til OPCW som svar på en anmodning om bistand. — De deltagende afrikanske stater med udviklingsøkonomier eller overgangsøkonomier er blevet mere bevidst om nødvendigheden af at fremme samarbejdet i forbindelse med nødsituationer, der involverer kemiske våben, i tilfælde af et angreb. — De deltagende afrikanske stater har fået et hold af undervisere, der gennem oplæring af beredskabsfolk kan fungere som støtte for beredskabsplanen i tilfælde af en kemisk nødsituation.

Aktiviteter:

Bilaterale tekniske bistandsbesøg: Støtten til de deltagende afrikanske stater vil blive ydet i form af individuelt udformede tekniske bistandsbesøg med henblik på at yde målrettet bistand til opfyldelse af kravene til de anmodninger, der fremsættes af de deltagende afrikanske stater. Denne støtte vil omfatte sensibilisering og outreachbestræbelser gennem nationale bevidstgørelsesworkshopper, særlige uddannelseskurser, bistand til udarbejdelse af national gennemførelseslovgivning og hermed forbundne foranstaltninger samt industrirelaterede emner i henhold til CWC's artikel VI. Afhængig af deres formål vil disse besøg indebære et koordineret samarbejde, der om nødvendigt omfatter det tekniske sekretariats kontor for støtte til gennemførelse, kontoret for juridisk rådgivning, kontoret for erklæringer og kontoret for industriverifikation.

Uddannelse af toldembedsmænd i de tekniske aspekter af CWC's overførselsordning: Der er ydet støtte til toldembedsmænd i henhold til fælles aktion 2005/913/FUSP, fælles aktion 2007/185/FUSP og afgørelse 2009/569/FUSP. På grundlag af den indhøstede erfaring vil outreachaktiviteter over for toldembedsmænd gennem uddannelseskurser blive gennemført med henblik på at forbedre indsamlingen og videregivelsen af oplysninger om import og eksport af listede kemikalier til de nationale myndigheder. De subregionale uddannelseskurser, der afholdes i de deltagende afrikanske stater, vil omfatte praktiske demonstrationer og øvelser. Disse kurser vil blive tilrettelagt af kontoret for støtte til gennemførelse med teknisk bistand fra kontoret for erklæringer.

Outreachaktiviteter over for industrien – workshop om CWC og sikkerhed i forbindelse med kemiske processer: Denne workshop forløber over to en halv dag. Den vil bl.a. omfatte sikkerhedsspørgsmål i den kemiske industri, strategier til kemikalieforvaltning, sikkerhedsstyring af kemiske processer, bedste industrielle praksis og en introduktion til Responsible Care®. Der vil i begyndelsen af workshoppen også blive udarbejdet en oversigt over CWC og internationale samarbejdsprogrammer. Der vil være oversættelse til fransk.

Kursus i udvikling af analytiske færdigheder: Kurset forløber over to uger, hvor deltagerne fra de deltagende afrikanske stater vil få teoretisk uddannelse og praktisk erfaring i GC og GS-MS. Emnerne omfatter: hardware, systemvalidering og optimering, problemløsning, forberedelse af miljøprøver og GC/GC-MS-analyser af sådanne prøver af kemikalier, der er knyttet til CWC. Deltagerne vil få intensiv praktisk uddannelse i forberedelsen af forskellige prøvematricer, der skal analyseres af GC med elementudvælgelsesdetektorer og af GC-MS i elektronsammenstøds- og kemiioniseringsmodus. Endelig vil deltagerne blive indført i en række udvindings-, rensnings- og udledningsprocedurer.

Kurset vil blive gennemført med støtte fra VERIFIN, som er en anset institution udvalgt ved en gennemsigtig udbudsproces, og som OPCW har indgået en femårig aftale med. Kurset vil blive afholdt på engelsk. Regional workshop — artikel X i CWC og spørgsmål vedrørende regionalt samarbejde på området bistand og beredskab: Den regionale workshop for de deltagende afrikanske stater skal fremme drøftelsen og analysen af flere bistands- og beskyttelsesrelaterede spørgsmål med særlig fokus på områder som de deltagende staters rettigheder og pligter i henhold til artikel X i CWC, fremsendelse af erklæringer om beskyttelsesprogrammer, betydningen af de deltagende staters tilbud om bistand, analyse af svagheder og vanskeligheder i CWC's artikel X og en oversigt over bistands- og beskyttelsesaktiviteter i regionen. De deltagende stater vil holde foredrag for at videreformidle de indhøstede erfaringer. Aktiviteten vil blive tilrettelagt af afdelingen for bistand og beskyttelse.